CELEX: 
Language: da
Date: 2017-06-23 00:00:00
Title: KOMMISSIONENS DELEGEREDE FORORDNING (EU) …/… om ændring af Kommissionens delegerede forordning (EU) 2015/242 om detaljerede regler for arbejdet i de rådgivende råd, der oprettes inden for rammerne af den fælles fiskeripolitik

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I henhold til den fælles fiskeripolitik skal der oprettes interesseorganisationer i form af rådgivende råd, hvis vigtigste rolle skal være at rådgive Kommissionen og medlemsstaterne om spørgsmål vedrørende forvaltningen af fiskeriet og de socioøkonomiske og bevarelsesmæssige aspekter af fiskeri og akvakultur inden for deres respektive geografiske område eller kompetenceområde. 
            
            
               Ved Europa-Parlamentets og Rådets forordning (EU) nr. 1380/2013
                  1
                fastsættes der bestemmelser om de rådgivende råds opgaver, sammensætning, virkemåde og finansiering, og Kommissionen bemyndiges til at vedtage delegerede retsakter med henblik på at fastsætte detaljerede regler for de rådgivende råds virkemåde. 
            
            
               Ved Kommissionens delegerede forordning (EU) 2015/242 af 9. oktober 2014 fastsættes der detaljerede regler for arbejdet i de rådgivende råd, der oprettes inden for rammerne af den fælles fiskeripolitik, særlig de rådgivende råds struktur og organisation.
            
            
               2.HØRINGER FORUD FOR RETSAKTENS VEDTAGELSE
            
            
               Ved denne delegerede retsakt ændres bestemmelsen vedrørende definitionen af de to primære kategorier af interessenter, der er repræsenteret i det rådgivende i henhold til artikel 45, stk. 1, i forordning (EU) nr. 1380/2013 (fiskeri- og akvakultursektoren på den ene side og civilsamfundet på den anden), og bestemmelsen om udpegelsen af bestyrelsen for de rådgivende råd i Kommissionens delegerede forordning (EU) nr. 2015/242, som supplerer ikke-væsentlige elementer i forordning (EU) nr. 1380/2013.  
            
            
               Under hensyntagen til retsaktens indhold er det hovedsagelig de rådgivende råd, der er hørt forud for vedtagelsen af denne delegerede retsakt. Emnet blev drøftet indgående på et koordinationsmøde, som Kommissionen tilrettelagde, og hvori alle ti rådgivende råd, som var operationelle den 5. december 2016, deltog, mens der også har fundet en uformel udveksling sted mellem Kommissionens tjenestegrene og de rådgivende råds sekretariater. Efter koordinationsmødet har adskillige rådgivende råd eller visse af deres medlemmer skriftligt givet udtryk for deres holdning.
            
            
               Udkastet blev fremlagt i ekspertgruppen for fiskeri og akvakultur den 15. december 2016 med deltagelse af nationale eksperter og repræsentanter for Europa-Parlamentet og Rådet.        
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved Kommissionens delegerede forordning (EU) 2015/242 af 9. oktober 2014 fastsættes detaljerede regler for arbejdet i de rådgivende råd, der oprettes inden for rammerne af den fælles fiskeripolitik, særlig de rådgivende råds struktur og organisation. Artikel 2 og artikel 4, stk. 2 og 3, i Kommissionens delegerede forordning (EU) nr. 2015/242 vil blive ændret med virkning fra den dato, hvor nærværende delegerede forordning træder i kraft. Et af formålene med nærværende delegerede retsakt er at bidrage til, at rådgivende råd fungerer gnidningsløst. 
            
            
               KOMMISSIONENS DELEGEREDE FORORDNING (EU) …/…
            
            
               af 23.6.2017
            
            
               om ændring af Kommissionens delegerede forordning (EU) 2015/242 om detaljerede regler for arbejdet i de rådgivende råd, der oprettes inden for rammerne af den fælles fiskeripolitik
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF
                  2
               , særlig artikel 45, stk. 4, og
            
            
               ud fra følgende betragtninger:
            
            
               (1)I henhold til artikel 43 i forordning (EU) nr. 1380/2013 skal der oprettes rådgivende råd, som skal fremme en afbalanceret repræsentation af alle aktører i fiskeri- og akvakultursektoren og bidrage til at nå den fælles fiskeripolitiks mål.
            
         
         
            
               (2)I overensstemmelse med artikel 45, stk. 4, i forordning (EU) nr. 1380/2013 har Kommissionen ved delegeret forordning (EU) 2015/242
                  3
                om detaljerede regler for arbejdet i de rådgivende råd, der oprettes inden for rammerne af den fælles fiskeripolitik.
            
            
               (3)I artikel 2 i delegeret forordning (EU) 2015/242 defineres bl.a. "brancheorganisationer" og "andre interessegrupper", hvormed der henvises til to kategorier af interessenter, som er repræsenteret i de rådgivende råd i overensstemmelse med artikel 45, stk. 1, i forordning (EU) nr. 1380/2013. 
            
            
               (4)For at undgå fortolkningsproblemer er det nødvendigt yderligere at tilpasse definitionen af begrebet "brancheorganisationer" til ordlyden af artikel 45, stk. 1, i forordning (EU) nr. 1380/2013.
            
            
               (5)Da der kan være blandede organisationer, som repræsenterer både fiskerierhvervet og andre interesser, er det nødvendigt at præcisere, at generalforsamlingen træffer beslutning om inddelingen af de rådgivende råds medlemmerne i de to kategorier, der er omhandlet i artikel 45, stk. 1, i forordning (EU) nr. 1380/2013. 
            
            
               (6)Artikel 4 i delegeret forordning (EU) 2015/242 indeholder forskrifter for de rådgivende råds struktur og organisation, særlig generalforsamlingens udpegelse af bestyrelsen. 
            
            
               (7)På baggrund af sammensætningen af de rådgivende råd, som defineret i punkt 2, litra a), i bilag III til forordning (EU) nr. 1380/2013, hvor 60 % af pladserne på generalforsamlingen og i bestyrelsen tildeles brancheorganisationer, og 40 % tildeles øvrige interessegrupper, er det nødvendigt at give begge kategorier ret til selvstændigt at beslutte, hvordan de vil repræsenteres i bestyrelsen, og dermed sikre en afbalanceret repræsentation af alle interessenter i de rådgivende råd.
            
            
               VEDTAGET DENNE FORORDNING:
            
            
               Artikel 1
            
            
            
               I delegeret forordning (EU) 2015/242 foretages følgende ændringer:
            
            
            
               (1)Artikel 2, stk. 2, affattes således:
            
            
               "2. "brancheorganisationer": organisationer, der repræsenterer fiskeriet (herunder ansatte fiskere) og i givet fald akvakulturbrugere og repræsentanter for forarbejdnings- og afsætningssektorerne.".
            
            
            
               (2)I artikel 4 foretages følgende ændringer:
            
            
               a) I stk. 2 indsættes følgende som litra c):
            
            
               "c) træffe beslutning om inddelingen af de rådgivende råds medlemmerne i kategorierne "brancheorganisationer" eller "andre interessegrupper”. Beslutningen skal bygge på objektive og verificerbare kriterier såsom bestemmelserne i vedtægten, listen over medlemmer og arten af de aktiviteter, den pågældende organisation udøver." 
            
            
            
               b)Stk. 3 affattes således:
            
            
               "3. Generalforsamlingen udpeger en bestyrelse med op til 25 medlemmer på grundlag af indstillinger fra brancheorganisationerne og fra de andre interessegrupper for de pladser, der er tildelt hver af dem. Generalforsamlingen kan efter høring af Kommissionen beslutte at udpege en bestyrelse på højst 30 medlemmer for at sikre, at den ikke-industrielle flåde er ordentligt repræsenteret.". 
            
         
         
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 23.6.2017.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 1).
               
               
                  
                     (2)
                  EUT L 354 af 28.12.2013, s. 22.
               
               
                  
                     (3)
                  Kommissionens delegerede forordning (EU) 2015/242 af 9. oktober 2014 om detaljerede regler for arbejdet i de rådgivende råd, der oprettes inden for rammerne af den fælles fiskeripolitik (EUT L 41 af 17.2.2015, s. 1).